Title: ประกาศคณะกรรมการภาพยนตร์และวีดิทัศน์แห่งชาติ เรื่อง หลักเกณฑ์และวิธีการในการแยกพื้นที่การให้บริการร้านวีดิทัศน์และกิจการให้เช่า แลกเปลี่ยน หรือจำหน่ายภาพยนตร์หรือวีดิทัศน์ พ.ศ. 2552

ประกาศคณะกรรมการภาพยนตร์และวีดิทัศน์แห่งชาติ

ประกาศคณะกรรมการภาพยนตร์และวีดิทัศน์แห่งชาติ
เรื่อง
หลักเกณฑ์และวิธีการในการแยกพื้นที่การให้บริการร้านวีดิทัศน์และกิจการให้เช่า
แลกเปลี่ยน
หรือจำหน่ายภาพยนตร์หรือวีดิทัศน์
พ.ศ. ๒๕๕๒

อาศัยอำนาจตามความในมาตรา
๖๐ แห่งพระราชบัญญัติภาพยนตร์และวีดิทัศน์ พ.ศ. ๒๕๕๑ อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๓ มาตรา ๔๑ มาตรา ๔๓ และมาตรา ๔๕
ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะกรรมการภาพยนตร์และวีดิทัศน์แห่งชาติออกประกาศไว้ ดังต่อไปนี้

ข้อ ๑  ประกาศนี้เรียกว่า ประกาศคณะกรรมการภาพยนตร์และวีดิทัศน์แห่งชาติ
เรื่อง
หลักเกณฑ์และวิธีการในการแยกพื้นที่การให้บริการร้านวีดิทัศน์และกิจการให้เช่า
แลกเปลี่ยน หรือจำหน่ายภาพยนตร์หรือวีดิทัศน์ พ.ศ. ๒๕๕๒

ข้อ ๒[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ผู้ประกอบกิจการร้านวีดิทัศน์และกิจการให้เช่า
แลกเปลี่ยน หรือจำหน่ายภาพยนตร์หรือวีดิทัศน์ในสถานที่เดียวกัน
ต้องมีการแยกพื้นที่การให้บริการของการประกอบกิจการทั้งสองส่วนออกจากกันตามหลักเกณฑ์
ดังต่อไปนี้
(๑)
การแยกพื้นที่การให้บริการออกจากกันอย่างน้อยต้องมีผนังหรือฉากกั้น
โดยส่วนที่มีความสูงจากพื้นหนึ่งเมตรขึ้นไปของผนังหรือฉากกั้นต้องเป็นวัสดุโปร่งใส
เพื่อให้สามารถมองเห็นจากภายนอกได้
(๒)
มีทางเข้าของพื้นที่ทั้งสองส่วนแยกต่างหากจากกัน
(๓)
ต้องจัดให้มีผู้ดูแลพื้นที่ในแต่ละส่วนอย่างน้อยส่วนละหนึ่งคน

ข้อ ๔  ผู้ขออนุญาตประกอบกิจการร้านวีดิทัศน์และกิจการให้เช่า
แลกเปลี่ยน หรือจำหน่ายภาพยนตร์หรือวีดิทัศน์
ต้องจัดทำแผนผังแสดงการแยกพื้นที่การให้บริการร้านวีดิทัศน์และกิจการให้เช่า แลกเปลี่ยน
หรือจำหน่ายภาพยนตร์หรือวีดิทัศน์ ยื่นพร้อมคำขออนุญาตประกอบกิจการ

ข้อ ๕  ในกรณีที่ผู้ได้รับใบอนุญาตประสงค์จะปรับเปลี่ยนพื้นที่การให้บริการร้านวีดิทัศน์และกิจการให้เช่า
แลกเปลี่ยน หรือจำหน่ายภาพยนตร์หรือวีดิทัศน์ที่ได้รับอนุญาตไว้แล้ว
ต้องจัดทำแผนผังการแยกพื้นที่การให้บริการร้านวีดิทัศน์และกิจการให้เช่า
แลกเปลี่ยน หรือจำหน่ายภาพยนตร์หรือวีดิทัศน์ที่จะปรับเปลี่ยนยื่นต่อนายทะเบียน
และเมื่อได้รับอนุญาตแล้วจึงจะปรับเปลี่ยนรูปแบบการแยกพื้นที่การให้บริการได้

ประกาศ ณ วันที่ ๒๖
สิงหาคม พ.ศ. ๒๕๕๒
กอร์ปศักดิ์  สภาวสุ
รองนายกรัฐมนตรี
ปฏิบัติราชการแทน
นายกรัฐมนตรี
ประธานกรรมการภาพยนตร์และวีดิทัศน์แห่งชาติ

ปริญสินีย์/ผู้จัดทำ
๒๕ เมษายน ๒๕๕๕

วิชพงษ์/ผู้ตรวจ
๓๐ เมษายน ๒๕๕๕

[๑] ราชกิจจานุเบกษา
เล่ม ๑๒๖/ตอนพิเศษ ๑๔๓ ง/หน้า ๕๖/๓๐ กันยายน ๒๕๕๒